Rokiškio herbas

Rokiškio herbas - vienas iš Rokiškio miesto ir Rokiškio rajono savivaldybės heraldikos atributų.

Aprašas 
Skydas ketvirčiuotas. Pirmajame raudonajame lauke pavaizduota sidabrinė trišakė žvakidė, antrajame auksiniame lauke juodas žingsniuojantis jautis, trečiajame mėlynajame lauke - sidabriniai vargonai, ketvirtajame raudonajame lauke - trys sidabrinės į apačią trumpėjančios juostelės su sidabrine heraldine lelija viršuje.

Simbolika 
 Pirmajame raudonajame lauke pavaizduota sidabrinė žvakidė - Rokiškio dvaro savininkų kunigaikščių Krošinskių herbas. 
 Antrajame auksiniame lauke - juodas jautis - grafų Tyzenhauzų herbas. 
 Trečiajame mėlynajame lauke - sidabriniai vargonai, rodantys senas Rokiškio muzikines tradicijas. 
 Ketvirtajame raudoname lauke - trys sidabrinės į apačią trumpėjančios juostelės su sidabrine lelija viršuje. Tai paskutiniųjų Rokiškio grafų Pšezdzieckių herbas.
 Auksas arba geltona spalva reiškia kilnumą, dorumą, protingumą ir simbolizuoja Saulę.
 Sidabras ir balta spalva reiškia džiaugsmą, skaistumą, teisingumą ir simbolizuoja Mėnulį. 
 Raudona spalva reiškia narsą, meilę ir simbolizuoja Marsą. 
 Mėlyna - ištikimybės, tvirtumo spalva, simbolizuojanti Jupiterį. 
 Juoda nuo seno reiškia išmintį, išsilavinimą, liūdesį. 
 Jautis simbolizuoja stiprybę, lelija - viltį ir teisingumą.

Istorija 

Herbo etalono autorius - dailininkas Juozas Galkus. 1993 m. rugsėjo 15 d. Lietuvos Respublikos Prezidentas herbą patvirtino dekretu Nr. 122.

Taip pat skaitykite 
 Rokiškio vėliava

1993 m. patvirtinti Lietuvos gyvenviečių herbai
Rokiškio rajono savivaldybės gyvenviečių herbai
Rokiškis